Teate avaldamine veinisektoris kasutatava nimetuse tootespetsifikaadi standardmuudatuse heakskiitmise kohta vastavalt komisjoni delegeeritud määruse (EL) 2019/33 artikli 17 lõigetele 2 ja 3

(2021/C 520/11)

Käesolev teade avaldatakse vastavalt komisjoni delegeeritud määruse (EL) 2019/33 (1) artikli 17 lõikele 5.

TEADE KOONDDOKUMENDI STANDARDMUUDATUSE KOHTA

„Pomerol“

PDO-FR-A0273-AM02

Teate kuupäev: 26. oktoober 2021

HEAKSKIIDETUD MUUDATUSE KIRJELDUS JA PÕHJUSED

1. Geograafiline piirkond

Päritolunimetuse „Pomerol“ tootespetsifikaati on lisatud täpne piirkond, kust viinamarjad korjatakse, ning viinamarjade töötlemise, veini valmistamise ja laagerdumise piirkond. Ajakohastamine oli vajalik, et võtta arvesse täheldatud tavasid.

Koonddokumendis on seega muudetud punkti 6.

2. Piiritletud maatüki kogupindala

Tootespetsifikaadi 1. peatüki IV osa punktis 2 on sõnade „4. veebruar 2000“ järele lisatud sõnad „ja 2. juuni 2021“.

Selle muudatuse eesmärk on lisada kuupäev, millal pädev riiklik asutus kiitis heaks geograafilise tootmispiirkonna piiritletud kasvatusala muudatuse. Kasvatusala piiritlemise eesmärk on määrata geograafilises tootmispiirkonnas kindlaks maatükid, mis sobivad selle kaitstud päritolunimetusega toote tootmiseks.

See muudatus ei mõjuta koonddokumendis esitatud teavet.

3. Niisutamine

On lisatud võimalus niisutada viinamarjaistandusi pideva põua korral, kui see häirib viinapuude normaalset füsioloogilist arengut ja viinamarjade korralikku küpsemist. Niisutatavate maatükkide puhul on vähendatud maksimaalset koormust maatükile.

Selle muudatusega ei kaasne muudatusi koonddokumendis.

4. Põllumajanduse keskkonnakaitsesätted

Tootespetsifikaati on lisatud järgmised põllumajanduse keskkonnasätted.

— Surnud taimed tuleb maatükkidelt eemaldada, nende surnud taimede ükskõik missugune hoidmine maatükkidel on keelatud.

— Keemiline umbrohutõrje on keelatud. Haljastust piiratakse ainult mehaaniliste või füüsiliste vahenditega.

— Iga käitaja arvutab ja registreerib oma töötlemissageduse indeksi (indice de fréquence de traitement, IFT).

Keemiliste umbrohutõrjevahendite kaotamine vähendab taimekaitsevahendite kasutamist ja võimaldab seega paremini arvesse võtta keskkonnaalaseid ootusi.

Selle muudatusega ei kaasne muudatusi koonddokumendis.

5. Veini tunnustatud ladustajate vahel liikumise kuupäev

1. peatüki IX osa punkti 5 alapunkt b, mis käsitleb veinide tunnustatud ladustajate vahel ringlusse laskmise kuupäeva, on välja jäetud.

Selle muudatusega ei kaasne muudatusi koonddokumendis.

6. Üleminekumeetmed

Üleminekumeetmed, mille tähtpäev on saabunud, on tootespetsifikaadist välja jäetud.

Selle muudatusega ei kaasne muudatusi koonddokumendis.

7. Viide kontrolliasutusele

Kontrolliasutuse viite sõnastus on läbi vaadatud, et ühtlustada see teiste nimetuste tootespetsifikaatide sõnastusega. Tegemist on üksnes redaktsioonilise muudatusega.

Selle muudatusega ei kaasne muudatusi koonddokumendis.

KOONDDOKUMENT

1. Nimetus(ed)

Pomerol

2. Geograafilise tähise tüüp

KPN – kaitstud päritolunimetus

3. Viinamarjasaaduste kategooriad

1. Vein

4. Veini(de) kirjeldus

LÜHIKIRJELDUS

Veinid on vaiksed kuivad punased veinid.

Veinide minimaalne naturaalne alkoholisisaldus on 11 mahuprotsenti.

Iga pakendamata kujul või pakendatuna turustatava veinipartii õunhappesisaldus ei tohi ületada 0,30 g/l.

Iga pakendamata või pakendatult turustatava veinipartii fermenteeritavate suhkrute (glükoos + fruktoos) sisaldus ei tohi ületada 2 g/l.

Üldhappesus vastab liidu õigusaktidega kindlaksmääratud väärtustele.

ÜLDISED ANALÜÜTILISED OMADUSED

Üldised analüütilised omadused Maksimaalne üldalkoholisisaldus (mahuprotsentides): 13,5 Minimaalne tegelik alkoholisisaldus (mahuprotsentides): Minimaalne üldhappesus: milliekvivalentides liitri kohta Maksimaalne lenduvate hapete sisaldus (milliekvivalentides liitri kohta): Maksimaalne vääveldioksiidi üldsisaldus (milligrammides liitri kohta):

5. Veinivalmistustavad

5.1. Konkreetsed veinivalmistustavad

1. Konkreetne veinivalmistustava

Subtraktiivsed rikastamistehnoloogiad on lubatud tingimusel, et rikastamisaste ei ületa 15 %.

Pärast rikastamist ei tohi veinide üldalkoholisisaldus ületada 13,5 mahuprotsenti.

Peale eespool esitatud sätete tuleb veinivalmistustavade puhul järgida liidu tasandil ning maa- ja merekalapüügi seadustikuga (code rural et de la pêche maritime) kehtestatud kohustusi.

2. Viljelustava

a. Istutustihedus

Viinapuude minimaalne istutustihedus on 5 500 puud hektari kohta.

Ridade vahe ei tohi olla suurem kui 2 meetrit ja samas reas olevate viinapuude tüvede vahe peab jääma alla 0,80 meetri.

b. Viinapuude lõikamise nõuded

Lõikamine toimub hiljemalt lehtede moodustumise etapis (Lorentzi skaalal 9) järgmiste meetoditega:

— ühe- või kaheõlaline Guyot’ lõikus;

— noorenduslõikamine (lühivõrsed (cots)) Royat’ nöörpuu vormis;

— pikk lõikus (pikad võrsed (astes)).

Igale tüvele jääb kuni 10 punga.

5.2. Maksimaalne saagikus

1. 60 hektoliitrit hektari kohta

6. Määratletud geograafiline piirkond

Geograafiline piirkond koosneb 1. jaanuari 2021. aasta ametliku geograafilise koodi alusel Gironde’i departemangu järgmistest kommuunidest ja kommuunide osadest:

a) Pomeroli kommuun;

b) Tribunal civil de Bordeaux’ (Bordeaux’ tsiviilkohus) 29. detsembri 1928. aasta otsusega ette nähtud Libourne’i kommuuni territooriumi osa, mis põhjas piirneb Barbanne’i jõega, idas Pomeroli kommuuni piiriga, lõunas Tailhas’ ojaga, läänes maanteega 910, Beauséjouri bulvari, Georges Clémenceau avenüü, Docteur-Nard’i tänava, Europe’i avenüü ja Libourne-Bergeraci raudteega;

c) lisas 1-A nimetatud maatükk Lalande-de-Pomeroli kommuunis, mis toodab kontrollitud päritolunimetusega „Pomerol“ hõlmatud veine tribunal civil de Bordeaux’ (Bordeaux’ tsiviilkohus) 29. detsembri 1928. aasta otsuse alusel;

d) lisas 1-B nimetatud maatükid Saint-Emilioni kommuunis;

e) lisas 1-C nimetatud maatükid järgmistes kommuunides: Les Artigues-de-Lussac, Lalande-de-Pomerol, Libourne, Lussac, Montagne, Néac ja Saint-Emilion. Viinamarju on lubatud korjata eelnevates punktides a, b, c ja d osutatud territooriumidel. Viinamarju võib töödelda ning veine valmistada ja laagerdada eelnevates punktides a, b, c ja e nimetatud territooriumidel.

7. Peamine veiniviinamarjasort / peamised veiniviinamarjasordid

’Cabernet franc N’

’Cabernet-Sauvignon N’

’Cot N’ – ’Malbec’

’Merlot N’

’Petit Verdot N’

8. Seos(t)e kirjeldus

Valitud maatükid võimaldavad väljenduda kohalike viinamarjasortide omadustel – sordid, mis on ajalooliselt valitud oma laagerdumisvõime ja nende toodete pika maa taha vedamise vajaduse tõttu. Veinidele „Pomerol“ annavad nende äravahetamatu isikupära esiteks tertsiaarajastu savisubstraadid, st jahe pinnas, mille tõttu küpsevad viinamarjad aeglaselt ja viinapuud saavad vett väga reguleeritult, pinnase kõvad osad, mis on rohkem või vähem kompaktsed või liivased, kuivendavad ja valgust lehtede suunas peegeldavad, ning maapõu, kus leidub raudoksiide ehk „rauapuru“, mis annab veinile konkreetseid mineraalaineid, ning teiseks soodne kliima.

9. Muud olulised tingimused (pakendamine, märgistamine, muud nõuded)

Õigusraamistik:

liikmesriigi õigusaktid

Lisatingimuse liik:

märgistamisega seotud lisasätted

Tingimuse kirjeldus:

kaitstud päritolunimetusega veinide märgisel võib olla nimetatud laiem geograafiline piirkond „Vin de Bordeaux“ või „Grand Vin de Bordeaux“.

Laiema geograafilise piirkonna märgistuse tähemärkide kõrgus või laius ei tohi olla suurem kui kaks kolmandikku kaitstud päritolunimetuse tähemärkide kõrgusest või laiusest.

Link tootespetsifikaadile

http://info.agriculture.gouv.fr/gedei/site/bo-agri/document_administratif-458a787d-1989-4268-a537-d9dea8972ab7

(1) EÜT L 9, 11.1.2019, lk 2.